Tien wenke vir 'n werk-lewe-balans vir regslui - Solidariteit GildesSolidariteit Gildes Tien wenke vir 'n werk-lewe-balans vir regslui - Solidariteit Gildes
Tuis / Regslui Artikels / Tien wenke vir 'n werk-lewe-balans vir regslui
'n Werk-lewe-balans is 'n groot uitdaging in alle beroepe. Dit is selfs onder die beste omstandighede 'n uitdaging om 'n gesonde werk-lewe-balans te bewerkstellig, maar dit word selfs belangriker in tye van ekonomiese stagnasie en onsekerheid.
Die pandemie het baie afleggings en salarisverminderings veroorsaak. Mense werk langer ure en probeer hulself bewys as belangrike werknemers.
Tegnologie maak dit ook nie makliker om ná werk af te skakel nie, wat net meer stres veroorsaak. Die dae toe jy by die kantoor kon wegry en jou werk daar los, is lankal iets van die verlede.
'n Toenemende persentasie beroepsmense voel oorweldig, gefrustreerd en uitgeput weens hoër werkladings gekombineer met tegnologie wat ons voortdurend in kontak met ons werk hou.
Dit is alombekend dat mense in die regsprofessie lang ure werk en 'n besonder veeleisende werklading het. Dit is daarom geen wonder dat tydsdruk deel van die regsberoep is nie. Werk word dikwels nauurs en selfs tuis gedoen om byvoorbeeld vir 'n verhoor voor te berei. Voorts moet daar tyd wees vir die versorging van kinders of ander afhanklikes en heelwat tyd word deur pendel in beslag geneem.
Alhoewel die pandemie bykomende beperkings geplaas het op hoe ons ons tyd bestuur, het dit ook geleentheid vir ons gebied om die manier waarop ons leef en werk permanent te verbeter. Ons kon diep nadink om 'n nuwe manier van lewe en werk te skep wat ons welstand bevorder.
Hier volg tien wenke oor hoe om dit aan te pak
Prioritiseer en stel duidelike doelwitte
Maak 'n lys van topprioriteite by die werk en by die huis nadat jy deeglik nagedink het oor wat vir jou die belangrikste is. Gaan dan deur die lys en hou die volgende belangrike vrae in gedagte: Wat is ek veronderstel om eerste te doen? Wat gaan ek nou doen? Gaan ek voort met my werk? Doen meer hiervan? Doen minder daarvan? Doen dinge anders?
Stel jou werksruimte op vir sukses
Of jy nou van die huis af werk of nie, rig jou werksruimte so in dat dit vir jou werk.
'n Georganiseerde werksruimte is ook van deurslaggewende belang vir jou welstand. Nie net sal jy presies weet waar alles is nie, maar jou gemoedstoestand sal ook meer gebalanseerd wees.
Beplan alles noukeurig
Mense wat suksesvol is, beplan eers hul take en voer dit dan uit. Dit is hoe jy jou doelwitte bereik. Beplan jou verantwoordelikhede en aktiwiteite vir die dag, hetsy op papier of elektronies. Hierdie beplanning kan gedoen word deur tussen 10 en 20 minute aan die begin van elke dag (of die vorige aand) vir dié taak opsy te sit. Jy het net een lewe, hou dinge dus eenvoudig.
Definieer jou grense
Stel duidelike en redelike grense vir jouself, by die werk sowel as tuis. Maak jou vennote, kollegas, lewensmaat en familie bewus van jou grense.
Kyk na jou gesondheid
Jou gesondheid moet altyd eerste kom. Deur tyd te maak vir jou gesondheid kan uitbranding en die gevolge daarvan tot die minimum beperk word. Alhoewel 'n gesonde leefstyl vir elkeen anders sal lyk, is voldoende slaap, voedsame kos en oefening noodsaaklike elemente om na jou gesondheid om te sien.
Sorg vir jou gesin en verhoudings
Verhoudings met familie, vriende en geliefdes is die grootste bron van innerlike bevrediging. Albei aspekte, verhoudings en jou eie innerlike tevredenheid, sal daaronder ly as jou werk of loopbaan jou persoonlike verhoudings vernietig. Daar sal ongetwyfeld tye wees wanneer jy oortyd sal moet werk. Die probleem ontstaan wanneer daardie dae die norm eerder as die uitsondering word. Jou produktiwiteit en doeltreffendheid by die werk sal verbeter as jy jou persoonlike verhoudings prioritiseer.
Sit tyd opsy vir jouself en dié dinge wat vir jou belangrik is en wat jy geniet
Gun jouself elke dag 'n bietjie plesier ook. Staan ten minste 30 minute aan jouself af. Dit sal baie beteken vir jou gesondheid en welstand asook vir jou verhoudings.
Gebruik hierdie tyd vir bepeinsing, of om Bybel te lees en te bid.
Hou jou werk by die werk
Tref 'n duidelike onderskeid tussen jou werk en jou huis. Jy kan dit met die hulp van 'n oorgangsaktiwiteit tussen die twee wêrelde bereik. Voorbeelde van so 'n oorgangsaktiwiteit is om na musiek of luisterboeke te luister terwyl jy pendel, of om ná werk in die gimnasium te gaan oefen of om persoonlike afsprake na te kom.
Almal, van die ontvangsdame tot die senior vennote, kan daarby baat om hul tydbestuursvaardighede te verbeter. Deur die regte tydbestuurstegnieke aan te wend kan help om jou stres te verminder en om elke dag tot 'n uur te bespaar. Tydsbestuur kan onder meer behels om tegnologie aan te wend om meer georganiseerd te wees deur byvoorbeeld e-posse en telefoonboodskappe te kategoriseer. Ander tegnieke behels om uitstel te vermy en om te leer om "nee" te sê.
Erken wanneer jy hulp benodig
Moenie in stilte ly as jy oorlaai is en dit onnodige stres veroorsaak nie. Praat met 'n kollega of jou senior oor jou omstandighede. Soms verg dit 'n mate van selfgelding om werkplekprobleme op te los.
https://www.simplylawjobs.com/career-hub/articles/career-advice/lifestyle/legal-career-work-life-balance-tips